Lukuaika noin 4 min

”Muuttokustannukset maksetaan”. Potilastietojärjestelmä Apotin rakentajaksi valittu Epic Systems etsii suomen kielen taitoista teknistä asiantuntijaa Yhdysvaltoihin. Yrityksen verkkosivuilla olevan työpaikka-ilmoituksen mukaan kyseessä on ennen kaikkea neuvonantajarooli ilman päätäntävaltaa. ”Missiosi on käyttää koodaustaitoa ja analyyttistä osaamista tietojärjestelmien nerokkaiden yhdistämistapojen löytämiseen ja tiedon esittämiseen. Osaamistasi tarvitaan myös neuvomaan projektinhallinnassa ja järjestelmän käyttöönotossa.” Työpaikan sijainti on Madisonissa Wisconsinin osavaltiossa. Yritys korvaa muuttokustannukset. Täysien palkkaetujen lisäksi luvataan bonuksia ja osakeperusteista kannustinjärjestelmää. Tehtävä edellyttää sujuvaa englannin kielen taitoa ja kykyä käyttää suomea työkielenä. Erityisvaatimuksena on halu työskennellä aikaisen aamun vuorossa sekä matkustaa 25-50 prosenttia työajasta. Epic Systems rekrytoi, vaikka Apotti-hanke on tällä hetkellä katkolla oikeuskäsittelyn vuoksi. Epic Systems voitti viime vuonna Apotti-kisan noin 385 miljoonan euron tarjouksella. CGI Suomi Oy:n 65 miljoonaa euroa edullisempi tarjous jäi kakkoseksi. CGI valitti hankintapäätöksistä markkinaoikeuteen marraskuussa 2015. Apotti-hankkeen sopimuksia voidaan allekirjoittaa vasta sen jälkeen, kun markkinaoikeus on käsitellyt valituksen. Prosessin on arvioitu kestävän noin puoli vuotta eli kesään 2016.